**Pályázat intézményvezetői álláshelyre**

**Rácalmás Város Önkormányzat Képviselő-testülete** a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 94. § (1) és (3) bekezdése alapján pályázatot hirdet a Rácalmási Művelődési Ház és Könyvtár (2459 Rácalmás Szigetfő utca 31.) intézményvezetői beosztásának (magasabb vezető) betöltésére, melynek tartalmát az alábbiak szerint határozza meg:

**Pályázatot meghirdető szerv**: **Rácalmás Város Önkormányzat Képviselő-testülete**

2459 Rácalmás, Szigetfő utca 11-13.

Telefon: 25/517-866

e-mail: jegyzo@racalmas .hu

**Munkaviszony időtartama**: Határozatlan idejű

**Munkahely**: **Rácalmási Művelődési Ház és Könyvtár** 2459 Rácalmás Szigetfő utca 31.

**Foglalkoztatás jellege:** Teljes munkaidő

**Munkakör, beosztás**: intézményvezető, magasabb vezetői beosztás

**A munkakörbe tartozó, illetve a vezetői megbízással járó lényeges feladatok**:

Az intézmény alapító okiratában foglalt feladatok ellátása. A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvényben foglalt könyvtári és közművelődési feladatok ellátása. A település közművelődési tevékenységének, a helyi ünnepségek lebonyolításának, a helyi klubok, önszerveződő közösségek tevékenységének koordinálása. Helyi kiállítások megszervezése, kulturális versenyek szervezése, lebonyolítása. Az igazgató feladata a városi rendezvényszervezés, civil szervezetekkel való kapcsolttartás Helyi tv műsorok készítésével kapcsolatos feladatok Rendezvények lebonyolításához pályázatok elkészítése. A Könyvtár működtetésével kapcsolatos feladatok ellátása. Az intézményvezető feladata és felelőssége az intézmény szakszerű, jogszerű és hatékony működésének biztosítása szakmai munkájának irányítása, képviselete. Az intézmény dolgozói fölött munkáltatói jogkör gyakorlása. Felelős az intézmény gazdálkodásáért, a fenntartó által hozott intézményt érintő döntések végrehajtásáért.

**A vezetői megbízás időtartama**: 5 év

**Megbízás kezdő időpontja és megszűnése**: 2024. július 1.-2029. június 30.

**Pályázat elnyerésének feltételei**:

A Rácalmási Művelődési Ház és Könyvtár integrált kulturális intézmény. A kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X. 30.) EMMI rendelet 3. § (2) bekezdése alapján az ilyen intézmény intézményvezetőjének az integrált kulturális intézmény legalább egyik intézménytípusa kapcsán az intézményvezetőre az 1. melléklet 5. vagy 9. pontja szerinti feltételeknek kell megfelelnie azzal, hogy a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78. § (2) bekezdése szerint a művelődési ház vezetője szakirányú felsőfokú végzettséggel kell rendelkezzen. Azaz az pályázhat érvényesen, aki

* rendelkezik könyvtári szakirányú felsőfokú végzettséggel és szakképzettséggel, és végzettségének, szakképzettségének vagy az intézmény alaptevékenységének megfelelő jogviszonyban legalább hároméves szakmai gyakorlatot szerzett,

VAGY

* rendelkezik felsőfokú végzettséggel és közművelődési szakképzettséggel, VAGY nem szakirányú felsőfokú végzettséggel és felsőfokú szakirányú szakképesítéssel és végzettségének és szakképzettségének vagy szakvizsgájának és egyben az intézmény alaptevékenységének megfelelő feladatkörben legalább ötéves szakmai gyakorlatot szerzett és kiemelkedő szakmai vagy szakirányú tudományos tevékenységet végez.
* büntetlen előéletű, és nem áll a tevékenység folytatását kizáró foglalkozástól eltiltás hatálya alatt
* cselekvőképes,
* magyar nyelvtudással rendelkezik,
* rendelkezik államháztartási és vezetési ismereteket nyújtó, legalább 120 órás képzés elvégzéséről szóló igazolással vagy, ennek hiányában a vezető állású munkavállalói munkakör betöltését követő két éven belül vállalja a képzés elvégezését. Mentesül a képzés elvégzésének kötelezettsége alól a jogász vagy közgazdász szakképzettséggel rendelkező személy.

**A pályázat elbírálásánál előnyt jelent:**

* legalább 5 év közművelődési területen szerzett intézményvezetői gyakorlat,
* B kategóriás jogosítvány,
* helyismeret

**Bérezés és juttatás**: A munkabér havi összege a munkáltató és a munkavállaló megegyezésén alapul, a munkáltató évente történő meghatározással cafetéria juttatást biztosít. A munkabér a munka törvénykönyvéről szóló 2012. évi I. törvény vonatkozó rendelkezéseire figyelemmel a felek megegyezése alapján történik.

**Pályázat beadásának határideje**: 2024. május 17.

**Pályázat elbírálásának határideje:**2024.június 27.

**Pályázat elbírálásának módja**: A pályázati határidő lejártát követő 30 napon belül a képviselő-testület által létrehozott, a kulturális intézmény alapfeladatait érintően szakértelemmel rendelkező tagokból álló- bizottság hallgatja meg a pályázót. A képviselő-testület a bizottság írásba foglalt véleményét mérlegelve dönt. A pályázók az eredményről az elbírálást követően értesítést kapnak. A képviselő-testület fenntartja magának a jogot, hogy a pályázati eljárást eredménytelennek nyilvánítsa.

**Pályázathoz csatolni kell**:

* szakmai önéletrajzot,
* az intézmény vezetésére vonatkozó részletes szakmai és vezetési programot,
* pályázati felhívásban megfogalmazott feltételeknek történő megfelelésről hitelt érdemlő igazolásokat,
* 3 hónapnál nem régebbi hatósági bizonyítványt a büntetlen előéletről és arról, hogy nem áll fenn a tevékenység folytatását kizáró foglalkozástól eltiltás hatálya alatt,
* jogász vagy közgazdász szakképzettség hiányában igazolás az államháztartási és vezetési ismereteket nyújtó 120 órás képzés elvégzéséről, vagy nyilatkozatot arra vonatkozóan, hogy a megbízás kezdetétől számított két éven belül azt elvégzi,
* nyilatkozatot arra vonatkozóan, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez és a jogszabályban meghatározott véleményezők részére történő továbbításához hozzájárul,
* nyilatkozatot arról, hogy a nyertessége esetén a vagyonnyilatkozat-tételi kötelezettséget vállalja,
* nyilatkozatot arról, hogy a pályázó a munkakör betöltéséhez szükséges magyar nyelvtudással rendelkezik,
* nyilatkozatot arról, hogy nem áll cselekvőképességet érintő gondnokság alatt,
* amennyiben pályázatának tárgyalása során zárt képviselő-testületi ülés tartását kéri, az erre vonatkozó nyilatkozatát.

**Pályázat benyújtásának formája**: írásban, postai úton vagy személyesen Rácalmás Város Önkormányzat részére 2459 Rácalmás, Szigetfő utca 11-13 címre.

**A pályázattal kapcsolatban felvilágosítás kérhető**: dr. Györe Andrea jegyző 25/517-866 telefonszámon.

A pályázati felhívás 2024. április 11 - napjával került közzétételre a [www.racalmas.hu](http://www.racalmas.hu)/ , [www.racmuvhaz.hu](http://www.racmuvhaz.hu/)  oldalon.